Fabrica de volane auto din Baia Mare a producătorului american TRW Automotive, cumpărată acum trei ani de către ZF Friedrichshafen AG Germania, urmează să îşi închidă activitatea de producţie.

Personalul va fi trimis în şomaj, potrivit directorului AJOFM Maramureş, Oana Oşanu, informează Agerpres. "Producătorul de volane TRW, sucursala din Baia Mare, urmează să-şi închidă activităţile productive la fabrica din Baia Mare, ca urmare a pierderii unor contracte pe piaţa externă. Firma va disponibiliza 194 de muncitori, inclusiv personal administrativ. Persoanele concediate urmează să beneficieze de ajutor de şomaj, însă în cel mai scurt timp vom încerca să-i sprijinim pentru a-şi găsi un loc de muncă pe piaţa locală", a spus Oana Oşanu.



Potrivit acesteia, muncitorii disponibilizaţi de compania TRW vor beneficia de cursuri de calificare, urmând a fi orientaţi spre alte firme specializate pe producţie.



TRW Automotive a deschis fabrica din Baia Mare în anul 2013, unde producea volane pentru Volkswagen, Fiat şi Ford. Compania mai deţine unităţi de producţie la Timişoara, Roman, Oraviţa, Lupeni şi Marghita.